**Z A P I S N I K**

**S 6. SJEDNICE GRADSKOG VIJEĆA**

**GRADA IVANIĆ-GRADA**

U Ivanić-Gradu, 22. prosinca 2025.

6. sjednica Gradskog vijeća Grada Ivanić-Grada održana je dana 22. prosinca 2025. godine s početkom u 16:00 sati u Spomen domu Alojza Vulinca, Ivanić-Grad.

Bilješke vodi Marina Šiprak – pročelnica Upravnog odjela za lokalnu samoupravu, pravne poslove i društvene djelatnosti.

Prisutni članovi Gradskog vijeća:

Željko Pongrac, Željko Brezovečki Brzi, Maja Krnjević, Ivica Kozjak, Milica Piličić, Mirna Češković, Aleksandra Toth, Irena Fučkar, Danijel Husarić, Renato Mikac, Ana Samardžić, Marijan Lukač, Katarina Ciganović

Odsutni članovi Gradskog vijeća:

Krešimir Golubić

Ostali prisutni:

1. Javor Bojan Leš – gradonačelnik Grada Ivanić-Grada
2. Tomislav Cuvaj – zamjenik gradonačelnika Grada Ivanić-Grada
3. Marina Šiprak – pročelnica Upravnog odjela za lokalnu samoupravu, pravne poslove i društvene djelatnosti
4. Ilijana Mišković – službenica ovlaštena za privremeno obavljanje poslova pročelnika Upravnog odjela za komunalno gospodarstvo, prostorno planiranje, gospodarstvo i poljoprivredu
5. Tamara Mandić – pročelnica Upravnog odjela za financije i proračun
6. Hrvoje Strašek – referent za društvene djelatnosti
7. Albina Marić – viša stručna suradnica – komunalna redarka
8. Dražen Malec – ravnatelj Pučkog otvorenog učilišta Ivanić-Grad
9. Sanja Radošević – direktorica trgovačkog društva IVAKOP d.o.o.
10. Dražen Hlad – direktor trgovačkog društva Komunalni centar Ivanić-Grad d.o.o.
11. Maja Rodić Škondro – ravnateljica Dječjeg vrtića „Roda“
12. Igor Mužina – glavni tajnik Gradske zajednice športskih udruga Grada Ivanić-Grada
13. Igor Abramović – predsjednik Školskog sportskog saveza „Otok Ivanić“
14. Mile Marinčić – dekan Veleučilišta Ivanić-Grad
15. Ana Gašparović – direktorica Turističke zajednice Grada Ivanić-Grada
16. Zvonimir Geiger – trgovačko društvo Obiteljski radio Ivanić d.o.o.
17. Siniša Klasić – trgovačko društvo Obiteljski radio Ivanić d.o.o.

Zbog tehničkih problema, tonski zapis 6. sjednice Gradskog vijeća vodi se od 22. minute trajanja sjednice.

Predsjednik Gradskog vijeća Željko Pongrac je otvorio 6. sjednicu te konstatirao kako je sjednici od ukupno 15 prisutno 14 vijećnika, što predstavlja većinu članova Gradskog vijeća, postoji kvorum te se mogu donositi pravovaljane odluke.

Na sjednici je jednoglasno sa 14 glasova za usvojen zapisnik s 5. sjednice Gradskog vijeća Grada Ivanić-Grada.

Prije glasovanja o predloženom dnevnom redu, Predsjednik Gradskog vijeća je konstatirao kako je zaprimio prijedlog ovlaštenog predlagatelja za povlačenje prijedloga Odluke o izboru najpovoljnijih ponuda na natječaju za zakup poljoprivrednog zemljišta u vlasništvu RH na području Grada Ivanić-Grada od 16. siječnja 2023. s dnevnog reda, a s obzirom na to da je dana 22. prosinca 2025. zaprimljena obavijest Ministarstva poljoprivrede, šumarstva i ribarstva (KLASA: 320-02/22-02/560, URBROJ: 525-06/174-25-22, od 22. prosinca 2025.) o povlačenju prethodne suglasnosti na prijedlog predmetne Odluke. Obavijest o povlačenju prethodne suglasnosti na prijedlog Odluke o izboru najpovoljnijih ponuda na natječaju za zakup poljoprivrednog zemljišta u vlasništvu RH na području Grada Ivanić-Grada od 16. siječnja 2023. dostavljena je vijećnicima na klupe prije održavanja sjednice.

Sukladno članku 71. stavku 1. Poslovnika Gradskog vijeća Grada Ivanić-Grada („Službeni glasnik Grada Ivanić-Grada“, broj 02/21, 10/23) Predsjednik Gradskog vijeća dao je na glasovanje da se točka 7. dnevnog reda: „Razmatranje prijedloga i donošenje Odluke o izboru najpovoljnijih ponuda na natječaju za zakup poljoprivrednog zemljišta u vlasništvu RH na području Grada Ivanić-Grada od 16. siječnja 2023.“ povuče s dnevnog reda.

Prijedlog je usvojen jednoglasno sa 14 glasova za.

Točka 8. dnevnog reda postaje točka 7. dnevnog reda i tako redom dalje, zaključno s točkom 15. dnevnog reda.

Sukladno članku 71. stavku 2. Poslovnika Gradskog vijeća Grada Ivanić-Grada („Službeni glasnik Grada Ivanić-Grada“, broj 02/21, 10/23) Predsjednik Gradskog vijeća dao je na glasovanje izmijenjeni prijedlog dnevnog reda u cjelini.

Gradsko vijeće je jednoglasno sa 14 glasova za usvojilo sljedeći

**D N E V N I R E D :**

1. **Aktualni sat**

* **Informacija komunalnog redarstva o izvršenim nalozima u prethodnom periodu**

1. **Razmatranje Izvješća o ostvarivanju Godišnjeg plana i programa rada te Financijskog izvješća Dječjeg vrtića Roda za pedagošku godinu 2024./2025. i donošenje Zaključka o primanju na znanje istog**
2. **Razmatranje Financijskog izvješća i Izvješća o radu Gradske zajednice športskih udruga Grada Ivanić-Grada za 2024. godinu i donošenje Zaključka o primanju na znanje istog**
3. **Razmatranje Financijskog izvješća i Izvješća o radu Školskog sportskog saveza „Otok Ivanić“ za 2024. godinu** **i donošenje Zaključka o primanju na znanje istog**
4. **Razmatranje Financijskog izvješća i Izvješća o radu Veleučilišta Ivanić-Grad za akademsku godinu 2024./2025.** **i donošenje Zaključka o primanju na znanje istog**
5. **Razmatranje prijedloga i donošenje Odluke o izmjenama Odluke o načinu pružanja javne usluge sakupljanja komunalnog otpada na području Grada Ivanić-Grada**
6. **Razmatranje prijedloga i donošenje Odluke o komunalnom redu**
7. **Razmatranje prijedloga i donošenje:**
8. **Proračuna Grada Ivanić-Grada za 2026. godinu i projekcija za 2027. i 2028. godinu**
9. **Odluke o izvršavanju Proračuna Grada Ivanić-Grada za 2026. godinu**
10. **Programa socijalnih potreba Grada Ivanić-Grada za 2026. godinu**
11. **Programa javnih potreba u kulturi na području Grada Ivanić-Grada za 2026. godinu**
12. **Programa javnih potreba u tehničkoj kulturi Grada Ivanić-Grada za 2026. godinu**
13. **Programa javnih potreba u provedbi programa i projekata udruga civilnog društva Grada Ivanić-Grada u 2026. godini**
14. **Programa javnih potreba u području predškolskog odgoja i obrazovanja te skrbi o djeci rane i predškolske dobi Grada Ivanić-Grada za 2026. godinu**
15. **Programa javnih potreba u sportu na području Grada Ivanić-Grada za 2026. godinu**
16. **Programa javnih potreba u vatrogastvu i civilnoj zaštiti Grada Ivanić-Grada za 2026. godinu**
17. **Programa građenja komunalne infrastrukture na području Grada Ivanić-Grada za 2026. godinu**
18. **Programa održavanja komunalne infrastrukture za 2026. godinu**
19. **Programa utroška sredstava šumskog doprinosa za 2026. godinu**
20. **Razmatranje prijedloga i donošenje Odluke o raspoređivanju sredstava iz Proračuna Grada Ivanić-Grada za 2026. godinu za redovito financiranje političkih stranaka i nezavisnih vijećnika zastupljenih u Gradskom vijeću Grada Ivanić-Grada**
21. **Razmatranje prijedloga i donošenje Odluke o prihvaćanju Konačne liste kandidata i dodjeli stipendija učenicima i studentima s područja Grada Ivanić-Grada za školsku/akademsku godinu 2025./2026.**
22. **Razmatranje prijedloga i donošenje Odluke o načinu upravljanja i korištenja društvenim domovima u vlasništvu Grada Ivanić-Grada**
23. **Razmatranje prijedloga i donošenje Odluke o raspisivanju javnog poziva za isticanje kandidatura za izbor članova Savjeta mladih Grada Ivanić-Grada**
24. **Razmatranje prijedloga i donošenje Plana rada Gradskog vijeća Grada Ivanić-Grada za 2026. godinu**
25. **Razmatranje prijedloga Plana upravljanja destinacijom za područje Ivanić-Grada za razdoblje 2026. – 2029. godine i donošenje Odluke o usvajanju istog**
26. **Razmatranje prijedloga i donošenje Odluke o 1. izmjeni i dopuni Odluke o izradi izmjene i dopune Prostornog plana uređenja Grada Ivanić-Grada**
27. **Razno**

Rad prema utvrđenom dnevnom redu.

**0. TOČKA**

Gradonačelnik – 6 % naših kazni bude na kraju na sudu nenaplaćeno, odnosno izdane su opomene ili slične mogućnosti koje sud ima i naplata kazni u sudskim procesima je smiješna. Mi smo to već pokušavali sa sudom riješiti ali mi nismo segment sudske vlasti u ovoj zemlji i ne možemo utjecati na odluke suda. Prema tome za nas je isto deprimirajuće da se troše ljudski resursi, rad, nije to niti jednostavan postupak da dođe do suda i zapisnički i na sve druge načine utvrditi o čemu se radi, kazna, uloviti počinitelje, to sve znači i sve procedure ishoditi da bi do suda došlo i onda nakon svog tog nečijeg rada na kraju se vrlo često sud odlučuje za obične opomene i koja je onda svrha toga upitno je. To je ono što mogu reći, to je istina i stvari tako stoje. Slažem se, mislim mi mijenjamo, naručujemo nove table kada se vidi i uoči, možda ne isti tren ali par puta godišnje se reagira i mijenjaju se table, daju se u izradu i to je u nekakvim procedurama redovne djelatnosti komunalnog redarstva.

g. Mladen Prelec – nekoliko pitanja, hajdemo od onog jednostavnog. Znači Ulica Dragutina Kocmana u Deanovcu teško je više nazvati ulicom. Polako počinje ličiti na oranicu pa je pitanje jednostavno da li je u pripremi možda kakvo nasipavanje tucanikom, o asfaltiranju neću niti pričati, ali da se barem ulica dovede u vozno stanje jer kroz tu ulicu prolazi jako puno i traktora i kamiona i ulica je jednostavno razrovana. Više jednostavno osobni auto kroz nju ne može proći. Boljka u zadnje dvije godine je ova izrada kanalizacije pa tako iako je asfalt stavljen šahte su postavljene tek sad smo u opasnosti. Evo i osobno prekjučer ujutro sam skoro uletio u šahtu jer je poklopac bio dignut, ne budi lijen provjerio sam gdje je problem, ne samo na toj šahti nego ima ih nekoliko, ono što sam provjeravao šahte nisu osigurane iako su na svakoj od njih tri ključa. Prilikom postavljanja očito su ti poklopci samo stavljeni na te okvire umjesto da su fino zaključani, hajdemo tako reći, i onda ti poklopci ne bi mogli izlijetati pa je pitanje da li možete to provjeriti sa izvođačem i da se to provjeri dok netko nije stradao. Istovremeno na novom asfaltu postavljenom prije mjesec i pol iako smo mi nestručnjaci kao što su nam rekli ali rupe su se otvorile, asfalt puca u dužini od pedesetak metara na dva mjesta pa ja vas molim ako možete pozvati izvođača ili investitora pa neka izvole to sanirat što prije, prije nego što krene garantni rok jer mi ne znamo da li garantni rok krene završetkom radova ili garantni rok kreće prilikom preuzimanja ceste što bi mi logičnije bilo. I sada s obzirom da su ovi poljoprivredni radovi pri kraju međutim na žalost na cestama se počelo sad ovih dana pojavljivati jako puno zemlje očito naši poljoprivrednici baš ne paze previše pa ako je moguće da to malo pripazite i ako se može nešto poduzeti. Neki dan idem u Graberje i kao da je netko sa lopatom bacao zemlju po cesti, cijela cesta je ovako klizava. Nadam se da nećemo čekati da nam netko ne daj bože strada zbog tih uvjeta i da se nešto može poduzeti prije toga. Da se malo maknemo od tih tema, znači trenutno je jako aktualan film 260 dana, ja znam da je već bilo i upita prema dogradonačelniku i da je Grad nešto poduzeo međutim film u naša kina u gradovima dolazi samo na poziv lokalnih vlasti. Jako puno ljudi me pitalo, i mlađe i starije generacije, znači i branitelja i onih mlađih u kojem je stadiju i da li ćemo uskoro imati prilike film pogledati u našem kinu.

Gradonačelnik – prvo, drugo i treće pitanje mogu svesti zapravo pod jedno jer sve je vezano uz radove na kanalizaciji i kanalizacijskoj mreži. To je stvar koju evo i Mirna može pitati, koju i Vi pitate iz vijeća u vijeće, nadzor je bio, izvođači su tu, imamo vrlo jasan odgovor da ništa nije još preuzeto, da garantni rok kod ničega nije niti krenuo, da ništa nije ni završeno nego je sve privremeno i da će se sve ono što ne valja prije preuzimanja u potpunosti sanirati. Vaša cesta je županijska prema tome to je i pitanje znači za ŽUC i tu dio je županijske ceste, dio je državne, dio je gradske. Ono što se tiče Grada svakako ćemo reagirati i to je ono što su nas molili da više ne zovemo radi toga jer će to sve biti tema kada radovi dođu pred kraj i kad će trebati znači završiti službeno izgradnju, a onda ćemo se svi skupa baciti u akciju. Znači imamo još par mjeseci do tada i tražit ćemo da se sve sanira, apsolutno sve što ima. Ovo što ste rekli da je opasno po život znači ovako kako je, evo tu je odjel naš koji će pročelnica obavijestiti odmah sutra ako treba, dajte tu lokaciju i da ih obavijestimo da je taj problem gdje je to takva situacija. A ovo gdje su pukotine i nije odrađeno kako treba to će se sve morati sanirati prije nego što se preuzme, znači odnosno završi gradilište. Nemam drugo što pametnije za reći, mislim to je svako vijeće jedno te isto, već smo sami sebi dosadni. Što se tiče blata na cestama, to je problem policije. Mislim nije problem policije, problem je svih nas ali policija znači treba osigurati da toga na cesti nema. Kao i ja možete nazvati policijsku postaju prijaviti što se dešava, ako znate tko je počinitelj možete prijaviti. Svatko od nas ima mogućnost da tu reagira pa iskoristimo to. Evo za 260 dana gospodin Dražen zna više o tome pa evo može on odgovoriti na to pitanje.

g. Dražen Malec – da naravno da je meni poznato od prvoga dana o čemu se radi, da 260 dana film o Vukovaru je visoko isproduciran i tako dalje. Osnovni problem toga filma je da on nema formalnog i službenog i pravnog distributera u Hrvatskoj. Prema tome producenti sami pronalaze načine kako prodati film. Idu u velike gradove po sportskim dvoranama i mi smo već dva puta, ja sam osobno dva puta napravio upit. Dobili smo ponudu. Radi se naprosto o tome da šest ili sedam dana kino mora biti zauzeto samo za taj film i kino se šest ili sedam dana mora puniti u Ivanić-Gradu. Sad bih mogao pitati i Vas koliko puta ste bili u kinu na 120 projekcija. U tri, četiri dana ono što se pojavi u Zagrebu u Cinestaru i svim ostalim vrhunskim kinima dolazi i u Ivanić-Grad. O tome se radi specifično evo za 260 dana. Svejedno meni se gospodin, neću mu sada spominjati ime nije zgodno, oni moraju prodati sami svoj film o tome se naprosto radi. To je visokobuđetni film, nema distributera. Da ima distributera isto tako bi bio u Ivaniću doslovce. Znači to je taj problem. Dobili smo nekakvu ponudu, moramo ići sa Gradom. Cijela priča ponovo ove godine završava sa Zadrom, Višnjikom i tako dalje, ima sedam, osam tisuća gledatelja na tom filmu, znači oni očekuju ogromnu gledanost koju mi ne možemo postići u Ivanić-Gradu jedino da dopremimo ljude iz Zagreba da dođu gledati tu cijelu priču. Prema tome morat ćemo pričekati ovaj drugi val, to je tamo negdje iza drugog, trećeg mjeseca, da se pokušamo sa Županijom dogovoriti i sa Gradom dogovoriti da to sve skupa možemo isfinancirati, tu cijelu priču, napraviti popuste i tako dalje. Inače kino je duplo skuplja ulaznica, za takvo kino je duplo skuplja nego je klasična i to u Zagrebu duplo skuplja, u Ivaniću je tri puta skuplja za takvo kino ali sve su to problemi gdje morate cijelu priču složiti sa Županijom sa Gradom i tako dalje, a sam distributer je pozvan ovdje da dođe dva dana. Nije mu bilo dovoljno, nije mi se nazad javio nekoliko puta. Razlog je jasan. Nema gledatelja da plate 10,00 – 15,00 eura ulaznicu i da njih bude bar tisuću. O tome se radi. Radimo i dalje na tome da taj film dođe i doći će kad-tad u Ivanić-Grad.

g. Mladen Prelec – ja ću samo kratko, zahvalit ću se gradonačelniku na odgovoru i ja znam da sam dosadan međutim ja znam da te ceste službeno su završene, neće se tamo više nitko pojaviti, a mi možemo stradati. Neko jutro sam ja, prije par dana je isto kolega tamo susjed skoro stradao, stvar je u tome da ne možemo biti zadovoljni sa odgovorom i čekati. Moramo ih pritiskati da se nešto napravi, a ne biti zadovoljni sa njihovim odgovorom: čekajte, nije gotovo, garantni rok nije krenuo. Do kad ćemo čekati? Dok netko ne nastrada ne daj bože.

Predsjednik Gradskog vijeća – radi se na tome svakodnevno, ali eto rezultati su takvi kakvi jesu.

g. Željko Brezovečki Brzi – nadam se da sad idemo u eter, da smo uspjeli popraviti kvarove koji su bili, pa eto postavio bih pet pitanja. Prvo pitanje malo sad onako izgleda to zgodno nezgodno ali ja to moram postaviti jer sam u nekoliko navrata dobio i pismenim putem i mailom i telefonom pa glasi ovako – gospođa Karmen Kličan koja stanuje u zgradi Milke Trnine 13 žali se na postavljenu rasvjetu. Dozvolite mi da vam objasnim. Do sada na rasvjetnom stupu kod zgrade Milke Trnine 3 bio je postavljen jedan reflektor koji je osvjetljavao dječje igralište, sada je postavljen dodatni jedan reflektor koji njoj svijetli u spavaću sobu i ona ima nemiran san i ona ne može biti pripremna za obavljanje svojih poslova u Naftalanu i zato vas pod hitno moli što možete poduzeti da njoj se vrati miran san. To znači da bi trebalo taj jedan reflektor ili usmjeriti u nekoj drugoj poziciji ili ga možda skinuti stvarno ne znam. Eto u pisanom obliku sam dobio i imam tu pred vama da ne budete mislili da nije to tako. Što možemo po tome odraditi? Drugo pitanje, na izlazu iz Ulice braće Kalčić u Ulicu 65. bojne u Cagincu kod same kapelice izvršeni su radovi na samom tom potezu, međutim ostalo je dva kvadrata ne asfalta nego je ostalo blata, šljunka i sada kad svi izlaze iz te ulice van na 65. bojnu idu preko pola metra vode, blata i šljunka jer stalno ispire i od nekud dolazi voda, ispire taj šljunak i jednostavno svaka tri, četiri dana je ponovno rupa. Istina bog da smo mi to nasipali par puta ali evo isto je bilo par dana sada tako loše vrijeme i ponovno se dogodilo to da opet je rupa i blato. Isto tako u Cagincu na autobusnom stajalištu bili su radovi kada se gradila ova cesta koja ide prema Kloštru Ivaniću i u Ulici 65. bojne ZNG ista stvar, veliki i teški kamioni su onuda prolazili i jednostavno naš onaj asfalt koji je bio je sada sav ispucan, rupe su i trebalo bi praktički otići tamo, pogledati to i jednostavno izvođača prisiliti da i taj dio uz autobusnu stanicu da se renovira i vrati u prvobitno stanje onakav asfalt kakav je bio. Žale se stanovnici Caginca da u Parku Rudija Perešina tamo spaljuju privatni otpad, plastiku, granje i svašta nešto da se dovozi u više navrata i da to tamo se tako radi. Ja nisam bio pa eto molio bih komunalno redarstvo da obiđe da vidi da je izgorjela i trava i sve gdje oni spaljuju korove, travu i slično. Četvrto pitanje se odnosi na oglasne ploče u našem gradu. Trebalo bi obići, znači po našem gradu na puno mjesta ima oglasnih ploča gdje se naši gospodarstvenici, privatnici oglašavaju, a nisu nikad zatražili ni dozvolu od Grada za postavljanje tih tabli, a kamo da plaćaju za to što bi trebalo plaćati pa eto molim da se onda obiđe i da se to tako napravi, a i svaki novčić u gradskoj blagajni će itekako dobro doći. Ukoliko ne plaća bilo bi dobro da se ukloni i naplate troškovi uklanjanja. Isto tako se misli i na terase koje imamo tamo kod James Bonda i Male kavane. Gospodin je sam izgradio 40 cm visoku terasu sa keramičkim pločicama pa sad bih baš želio da ukloni to, a ako ne uklonite vi pa mu naplatite uklanjanje tamo te terase. Zadnje ili peto pitanje se odnosi na Gornji Šarampov ili točnije parkiralište na groblju Gornji Šarampov. Evo u nekoliko navrata ili da budem točniji u 28 dana koliko se šećem svaku večer svaku drugu večer ili treću vam je šleper od 20 tona tamo parkiran i jedan mali kombi od bobija. Znači piše gore bobi štapići i tako dalje, i tako dalje. Prije svega što želim reći, taj asfalt je debljine 2, 3 cm i sigurno nije za taj kamion koji je sam težak 20 tona, a ponekad čak je i pun tereta. Molim komunalno redarstvo da obiđe i da prije svega

metne tablu zabrane ponovo na onaj stup s kojeg su skinuli jer su skinuli tu tablu zabrane i nema table, ima samo dopunska tabla, a i neka pogledate asfalt koji je već raspucan preko 3 m, od same težine se ulegao pod tom težinom toga kamiona kada dođe i prazan, a pogotovo kada dođe pun.

Zamjenik gradonačelnika – moj prijedlog je da sve te situacije koje vidite na terenu da odmah proslijedite komunalnom redarstvu. Mislim da nema potrebe da to čitamo na vijeću nego da reagiramo na vrijeme ali evo za ove neke stvari sam ja upoznat. Što se tiče gospođe Kličan, sad ste mi dali ime i prezime tko je ta gospođa koja brani na dječjem igralištu da se djeca igraju po mraku. Ja evo imam doma viška jednu roletu koju sam spreman donirati gospođi ako je baš tako jako smeta reflektor sa dječjeg igrališta, a i za postavu tog reflektora mislim da čak imamo i neku malu peticiju odnosno zamolbu roditelja čija djeca se tamo igraju. Drugo, treće i četvrto pitanje, šljunak, blato, autobusno stajalište i spaljivanje plastike je vezano za aglomeraciju evo da gradonačelnik opet ne ponavlja. Oglasne ploče vjerojatno mislite na one koje su stare već jedno desetak i više godina koje su na stupovima. Mislim da znam, ima ona oznaka Javna vatrogasna postrojba i nailazak na školu i tako dalje, to po meni treba skinuti jer tom je vrijeme prošlo. Gornji Šarampov parkiralište, šleper da, šleper se tamo redovno parkira makar je na vidljivom mjestu istaknut znak zabrane parkiranja i to je isto stvar policije. Preporučam da skinete aplikaciju Halo 92 i pošaljete kad god se netko parkira na nogostupu ili u ovakvoj situaciji, policija bude reagirala.

g. Željko Brezovečki Brzi – imao bih dopunu. Nije meni problem što se on tamo parkira, meni je problem što je on sada uništio asfalt i što ćemo mi iz Grada ponovo morati to asfaltirati, a gospodin i dalje se parkira i danas je čak gore ne bi vjerovali. Prema tome policija ne odrađuje svoje, a policija će reći nemate na stupiću znak zabrane pa se mogu parkirati.

Predsjednik Gradskog vijeća – u konačnici parkiralište je obilježeno za parkiranje vozila osobnih, a ne za teška teretna vozila, to bi drugačije bilo obilježeno. Može policija postupiti bez dodatne table.

**1. TOČKA**

Prije pristupanja glasovanju utvrđeno je kako je sjednici Gradskog vijeća prisutno 14 vijećnika.

Provedenim glasovanjem konstatirano je kako je jednoglasno sa 14 glasova za usvojen

**Z A K LJ U Č A K**

**o primanju na znanje Izvješća o ostvarivanju Godišnjeg plana i programa rada te Financijskog izvješća Dječjeg vrtića Roda za pedagošku godinu**

**2024./2025.**

Zaključak prileži zapisniku i čini njegov sastavni dio.

Napomena: Zaključak je u istovjetnom tekstu usvojen na sjednici Gradskog vijeća, a vijećnicima je dostavljen u materijalima za sjednicu Gradskog vijeća.

**2. TOČKA**

Prije pristupanja glasovanju utvrđeno je kako je sjednici Gradskog vijeća prisutno 14 vijećnika.

Provedenim glasovanjem konstatirano je kako je jednoglasno sa 14 glasova za usvojen

**Z A K LJ U Č A K**

**o primanju na znanje Financijskog izvješća i Izvješća o radu Gradske zajednice športskih udruga Grada Ivanić-Grada za 2024. godinu**

Zaključak prileži zapisniku i čini njegov sastavni dio.

Napomena: Zaključak je u istovjetnom tekstu usvojen na sjednici Gradskog vijeća, a vijećnicima je dostavljen u materijalima za sjednicu Gradskog vijeća.

**3. TOČKA**

Gđa. Maja Krnjević – pa evo konačno imamo i Školski sportski savez u Otoku Ivaniću i moja jedina želja je da se on i dalje nastavi financirati sa još više nego što trenutno dobiva.

Prije pristupanja glasovanju utvrđeno je kako je sjednici Gradskog vijeća prisutno 14 vijećnika.

Provedenim glasovanjem konstatirano je kako je jednoglasno sa 14 glasova za usvojen

**Z A K LJ U Č A K**

**o primanju na znanje Financijskog izvješća i Izvješća o radu Školskog sportskog saveza „Otok Ivanić“ za 2024. godinu**

Zaključak prileži zapisniku i čini njegov sastavni dio.

Napomena: Zaključak je u istovjetnom tekstu usvojen na sjednici Gradskog vijeća, a vijećnicima je dostavljen u materijalima za sjednicu Gradskog vijeća.

**4. TOČKA**

Prije pristupanja glasovanju utvrđeno je kako je sjednici Gradskog vijeća prisutno 14 vijećnika.

Provedenim glasovanjem konstatirano je kako je jednoglasno sa 14 glasova za usvojen

**Z A K LJ U Č A K**

**o primanju na znanje Financijskog izvješća i Izvješća o radu Veleučilišta**

**Ivanić-Grad za akademsku godinu 2024./2025.**

Zaključak prileži zapisniku i čini njegov sastavni dio.

Napomena: Zaključak je u istovjetnom tekstu usvojen na sjednici Gradskog vijeća, a vijećnicima je dostavljen u materijalima za sjednicu Gradskog vijeća.

**5. TOČKA**

Gđa. Sanja Radošević – materijale ste za ovu točku dnevnog reda dobili. Ukratko ću samo reći da je prijedlog nove cijene obvezne minimalne javne usluge tog fiksnog dijela 12,50 eura mjesečno bez PDV-a. U odnosu na trenutnu cijenu koja je 10,50 eura znači to predstavlja povećanje cijene od nekakvih 19 % za korisnike kategorije kućanstva. U cilju da cijena obvezne minimalne javne usluge bude stimulativnija i pravednija za sve korisnike javne usluge sakupljanja komunalnog otpada uvedeno je pravo na umanjenje cijene obvezne minimalne javne usluge sukladno odredbama članka 20. Odluke o načinu pružanja javne usluge sakupljanja komunalnog otpada. Umanjenja se odnose na korisnike koji kompostiraju bio otpad ili su preuzeli spremnik za bio otpad, korisnike koji primaju račune na mail adresu i za kategoriju samačkih staračkih i povremenih korisnika. Sve navedeno znači proizlazi iz povećanih troškova poslovanja u prethodnom razdoblju. Polugodišnji naš izvještaj koji je usvojen na nadzornom odboru 30.6.2025. godine je već pokazao da smo bili u gubitku 55.000,00 eura, znači troškovi konstantno rastu. Znači izvršenim analizama financijskih pokazatelja postojeća cijena obvezne minimalne javne usluge je nedostatna za pokriće svih troškova održavanja sustava gospodarenja otpadom. Nova predložena cijena obvezne minimalne javne usluge ovim se usklađuje sa stopom inflacije i rastom svih cijena koje uzrokuju porast određenih skupina troškova, a to je ono što smo i naveli. Znači najveće te grupe troškova su usluga zbrinjavanja otpada kod ovlaštenih zbrinjavatelja čiji troškovi su porasli za cca 60 %, trošak nabave komunalnih spremnika nam je porastao za 93 %, troškovi održavanja radnih strojeva i opreme na odlagalištu za 37 %. Imali smo i povećane troškove plaće jer je Uredbom o visini minimalne plaće za 2025. znači utvrđena je obveza isplate minimalne plaće radnicima u RH u visini od 970,00 eura bruto čime su dodatno povećani troškovi poslovanja te smo se morali uskladiti s navedenim propisom te su nam ti troškovi porasli za 23 %. Uz sve navedeno od 1.1.2026. godine smo u obvezi plaćanja naknade po toni deponiranog otpada te nam taj trošak koji nas očekuje sljedeće godine bude za naše komunalno društvo iznosio 150.000,00 eura. Znači navedeno povećanje cijene je nužno iz razloga povećanja svih navedenih troškova koje sam navela u odnosu na znači u razmaku od prošle godine jer je zadnje povećanje bilo 1.4.2024. godine. Kroz korekciju cijene osigurat će se kvalitetno financiranje sustava gospodarenja otpadom koji omogućava sprečavanje i smanjenje štetnog djelovanja otpada na ljudsko zdravlje i okoliš osiguravajući smanjenje količine otpada koja se odlaže na odlagalište, a kako bi se postigli ciljevi gospodarenja otpadom propisani Zakonom, osiguralo ekonomsko održivo poslovanje, sigurnost, redovitost i kvaliteta pružanja javne usluge. Znači navedeno se odvija ne samo na našem reklo bi se području, nego i praktički na nivou cijele Hrvatske jer svi komunalci i sve jedinice lokalne samouprave imaju iste ovakve probleme tako da evo molim ovim putem vijeće da usvoji ovu Odluku.

Prije pristupanja glasovanju utvrđeno je kako je sjednici Gradskog vijeća prisutno 14 vijećnika.

Provedenim glasovanjem konstatirano je kako je sa 11 glasova za i 3 glasa suzdržan usvojena

**O D L U K A**

**o izmjenama Odluke o načinu pružanja javne usluge sakupljanja komunalnog otpada na području Grada Ivanić-Grada**

Odluka prileži zapisniku i čini njegov sastavni dio.

Napomena: Odluka je u istovjetnom tekstu usvojena na sjednici Gradskog vijeća, a vijećnicima je dostavljena u materijalima za sjednicu Gradskog vijeća.

**6. TOČKA**

Prije pristupanja glasovanju utvrđeno je kako je sjednici Gradskog vijeća prisutno 14 vijećnika.

Provedenim glasovanjem konstatirano je kako je jednoglasno sa 14 glasova za usvojena

**O D L U K A**

**o komunalnom redu**

Odluka prileži zapisniku i čini njegov sastavni dio.

Napomena: Odluka je u istovjetnom tekstu usvojena na sjednici Gradskog vijeća, a vijećnicima je dostavljena u materijalima za sjednicu Gradskog vijeća.

**7. TOČKA**

Gradonačelnik – najvažnija točka danas vjerojatno je točka gradskog Proračuna. Već po dobrom starom običaju iskoristit ćemo danas ovu priliku da u nekoliko slajdova približimo zapravo Proračun svima iako ste naravno imali priliku cijeli Proračun u detalje imati i u vašim materijalima. Također on je prije mjesec dana, u stvari više od mjesec dana, sada prije više 45 dana upućen Gradskom vijeću, javno je objavljen na stranicama Grada gdje je bio u javnoj raspravi. Mogli ste se i na taj način na njega osvrnuti u bilo kom dijelu da date svoje prijedloge ili sugestije. Također postoji naravno i modalitet amandmana na proračun koji isto također su se mogli podnesti. Za sada evo nismo dobili nikakve sugestije u tim javnim raspravama i u amandmanima na Proračun pa ću evo ukratko kroz ovih par slajdova proći kroz Proračun Grada za iduću godinu. Ukupni prihodi i primici su planirani na bazi 34.403.120,00 eura od čega najveći dio su prihodi iz poslovanja samoga Grada, zatim imamo prihodi iz nefinancijske imovine značajno manje i drugo su zapravo prihodi i primici od kreditnih zaduženja koja se odnose prvenstveno na najveće infrastrukturne projekte u Gradu. Ako gledamo strukturu samih vlastitih prihoda Grada znači 35 % zapravo odlazi na poreze, nekakvih 36 % su europski novci, novci znači iz Europe i znači dio kreditnog zaduženja i oko 20 % stavka komunalne naknade, komunalni doprinosi i ostali primici izravnanja samog Proračuna i dolazimo do te cifre sa kamatama onda na 27.568.000,00 eura. U strukturi Proračuna ako gledamo grafički prikaz onda izgleda na ovaj način. Ako govorimo o prihodima koji su vezani za vlastiti prihod proračunskih korisnika onda vidimo da je struktura u ovom Proračunu ovakva, da tu najviše iskače Muzej s obzirom da projekt izgradnje same muzejske zgrade u centru grada ide preko Muzeja, ne ide preko gradskog proračuna. Muzej je sastavni dio Grada, jedan od gradskih korisnika je zapravo bio prijavitelj i zato njegov prihod zapravo odskače. U ovoj godini se planira i završetak te zgrade. Radi se o zgradi u Parku, znamo konkretno na što se to odnosi. Uvijek najzanimljivija su i zaduženja, znači što se financiralo iz kredita, pa onda vidimo da najviše novaca odlazi na dječje vrtiće i na jedan i na drugi. Naravno tu imamo i prihod koji je vezan maksimalno iz fondova EU, također znači na Lonji rekonstrukcija Hercegovačke ulice, Gregorkove i Jalševec, Opatinec, Tarno nogostup. Znači ukupni prihod od zaduženja je planiran na razini 6.785.000,00 eura i ono što isto je bilo često pitanje struktura ukupno godišnje otplate kredita Grada Ivanić-Grada u ovoj godini na naplatu nam dolazi milijun eura ukupno i od toga pobrojani su da ih sada ne čitam ponaosob svi projekti unazad koje otplaćujemo, a ovdje su znači jasno istaknuti, ukupno u ovoj godini znači milijun eura vraćamo kredita. Radi se o infrastrukturnim projektima. Rashodi su planirani na razini prihoda, znači uravnoteženi su. Prvi odjel Upravni odjel za lokalnu samoupravu, pravne poslove i društvene djelatnosti njegovi rashodi planirani su 13.748.370,00 eura. Od toga na funkcioniranje ovih službi odlazi 10.000.000,00. Znači Dječji vrtić kao najveći trošak Grada, Javna vatrogasna postrojba odmah iza njega i onda Gradska knjižnica, Muzej, Pučko otvoreno učilište i gradska uprava te ostali programi koje financiramo. To su prvenstveno programi zdravstvene i socijalne zaštite, sport, obrazovanje, turizam, kultura, zaštita od požara, zaštita i spašavanje, civilno društvo i sredstva za kulturu. Malo ćemo dati i tu strukturu da vidite. Za zdravstvo i socijalnu zaštitu 906.000,00 eura nešto manje od milijun eura, možete pročitati i vidjeti što se sve u tim programima financira. Sport i rekreacija 788.000,00 eura, to je funkcioniranje sportskih klubova, održavanje sportskih terena, jedan dio sportske dvorane i sve ono što smo izgradili, a gradit ćemo još. Zatim predškolsko obrazovanje, trošak Dječjeg vrtića 3.113.000,00 eura vrtić. Trošak djece s područja grada koja idu u druge vrtiće, znači u drugim sredinama te osnovno obrazovanje odnosno osnovno školstvo. Tu je također i srednje školstvo, visoko obrazovanje, Visoka škola sa 113.000,00 eura, socijalni programi u obrazovanju, stipendije i dodatni materijali koje plaćamo za škole. U tom odjelu je još izdvajanje za turizam, znači turističke manifestacije, Bučijada kao najveći potrošač i sve ostalo što se financira. Znači 440.000,00 eura za programe u turizmu. Kultura, znači ovo je na dva slajda, kulturne djelatnosti, vjerske zajednice, udruge civilnog društva ukupni iznos je tu 3.700.000,00 eura, političke stranke, Muzej Ivanić-Grada sa 2.500.000,00 eura, Pučko otvoreno učilište i Gradska knjižnica. Znači sve to spada pod kulturu. Javna vatrogasna postrojba sa 2.112.000,00 eura od čega najviše daleko Proračun Grada Ivanić-Grada, programi razvoja zajednice to je program Zaželi, znači pomoć starijim osobama koji se financira iz europskog programa i aktivnosti djece predškolske dobi, tu imamo od onih programa polaganja vozačke za bicikliste i slično što pomažemo u osnovnom školstvu. Drugi odjel daleko veći je komunalno gospodarstvo, prostorno planiranje, gospodarstvo i poljoprivreda obuhvaća ove stavke. Financijski to izgleda ako gledamo koliko ulažemo, planiramo znači uložiti u izgradnju i rekonstrukciju u ovoj godini postojećih objekata. Najviše znači dječji vrtić, Kundekova, Deželićeva, Dječji vrtić Graberje, Učenički dom odnosno Veleučilište, sportska dvorana, Poduzetnički inkubator, akcelerator ukupno 10.000.000,00 eura. Rekonstrukcija objekata komunalne infrastrukture tu su svi pobrojani što je u planu u ovoj godini. Ukupno 3.154.600,00 eura. Iako je praktičnije na kraju izdvojiti možda najvažnije od projekata koji će biti u realizaciji u ovoj godini to je svakako izgradnja novog dječjeg vrtića u centru, tu je završetak nadogradnje i izgradnja novog dječjeg vrtića u Graberju, tu je projekt rekonstrukcije sportske dvorane Žeravinec za koju smo dobili oko 936.000,00 eura, ukupno je 1.176.000,00 eura investicija u izgradnju klimatizacije dvorane i u poboljšanje uvjeta u sportskoj dvorani Žeravinec. Tu je već spomenuta zgrada Muzeja u centru grada, znači 1.567.000,00 eura, tu je projektiranje dnevnog centra za starije osobe u Opatincu, bivša zgrada doma, tu je sportski park Zelenjak sa izgradnjom nove atletske staze i reflektora na centralnom nogometnom igralištu što će omogućiti evo i osnivanje eventualno atletskog kluba u gradu, uvjeta za atletiku i također i poboljšanje uvjeta da se može u večernjim satima trenirati i na glavnom terenu nogometnog igrališta nogometnog kluba, zona UPU 6 krenula je već izgradnja nove prometnice i proširenje dalje zone UPU 6. U zoni UPU 3 radimo javnu rasvjetu i poboljšavamo još dio komunalne infrastrukture u zoni UPU 3. U fazi smo znači početka projektiranja uređenja Trga Vladimira Nazora, očekujemo da u ovoj godini se pomaknemo prema konačnom rješenju i građevinskoj dozvoli za uređenje gradskog Trga. Također uređenje staroga grada gdje već imamo gotov glavni projekt i gdje smo u završnoj fazi, evo još sad imamo neke probleme sa vodovodom i odvodnjom vezano za oborinsku odvodnju ali to ćemo vjerujem riješiti kroz sljedećih tjedan, dva i vrlo brzo ćemo predati na ishođenje građevinske dozvole uređenje prometnica u starom gradu, starogradske jezgre, oni će biti krajem ove godine vjerojatno spremni za realizaciju. Otvaranje novih zona stambenih zgrada. Znači na tri lokacije planiramo otvoriti mogućnost izgradnje novih zgrada i potpora postojećim projektima privatnih osoba koje grade i na području grada se bave znači stanogradnjom oko izgradnje potrebne infrastrukture. Tu je rješenje odlagališta Tarno. Relativno povoljnu cijenu imamo zato što imamo svoje odlagalište i ovim projektom bi trebali proširiti kapacitete našeg odlagališta i osigurati još sljedećih pet godina da imamo onda vlastite resurse za odlaganje otpada. I famozna kanalizacija i odvodnja i ove godine će nas pratiti sa svim svojim nedaćama ali malo pomalo idemo prema kraju.

Gradsko vijeće je jednoglasno sa 14 glasova za prihvatilo prijedlog predsjednika Gradskog vijeća da se održi objedinjena rasprava za podtočke predmetne točke.

Gđa. Maja Krnjević – pa evo Proračun izgleda onako po PS-u školski. Eto neke stvari koje upadaju onako malo u oči, interesira me za Kundekovu kuću predviđeno je 305.000,00 eura u 2026., u 2025. smo imali 200.000,00 eura pa zanima me za kaj je tih 200.000,00 eura otišlo. Mislim u kaj se to potrošilo kad je u pitanju Kundekova kuća? Sljedeća stvar rekli ste da se planiraju nove zgrade na novim lokacijama pa samo da pojasnite koje su to lokacije.

Gradonačelnik – znači bilo je planirano prošle godine za Kundekovu ali se nije potrošilo. Momentalno smo u fazi izrade glavnog projekta koje sufinancira Ministarstvo kulture. Ministrica je bila evo prije dva tjedna u Gradu i pomoćnica ministrice. U ovoj godini znači imamo ugovoren posao sa tvrtkom, ne znam iskreno niti kako se zove, neće biti do kraja u ovih pet dana izrealiziran taj dio tako da će ostati ti novci u ovoj godini neiskorišteni, prebacit će se u iduću i očekujemo siječanj, veljaču da ćemo imati taj glavni projekt. Što se tiče Ministarstva nije problem, oni će nam financirati taj dio znači i u idućoj godini. Iskreno se nadam da ćemo dobiti kvalitetno rješenje kao podlogu za, onda evo po mom sudu ja bih barem bio za to, nadam se da će ići prema rušenju te zgrade i građenju replike, mislim da je to najbolje rješenje iako tamo imamo problem u jednom dijelu aneksa nerazriješenih odnosa prvenstveno vlasničkih. Na neki način je tamo jedna obitelj evo vlasnik jednog dijela za koji je napravljena procjena i po toj procjeni je Grad ponudio da se otkupi taj dio međutim oni nisu pristali za taj iznos pa smo sada u nekim pregovorima i vidjet ćemo dokle ćemo doći. Što se tiče nove stambene zone imamo zonu između pruge i Šiftarove, imamo i ovaj dio isto zone koja je relativno blizu centru iza mlina unutra prema Lidlu i imamo zonu gdje ćemo dio staviti za mlade obitelji i dio za stanogradnju u Posavini vezano na znači bivšem sajmištu, a i privatnih investicija ima sada dosta gdje treba isto povlačiti komunalnu infrastrukturu i tu će trebati isto dosta potegnuti.

**a)**

Prije pristupanja glasovanju utvrđeno je kako je sjednici Gradskog vijeća prisutno 14 vijećnika.

Provedenim glasovanjem konstatirano je kako je sa 10 glasova za i 4 glasa protiv usvojen

**P R O R A Č U N**

**Grada Ivanić-Grada za 2026. godinu i projekcije za 2027. i 2028. godinu**

**b)**

Prije pristupanja glasovanju utvrđeno je kako je sjednici Gradskog vijeća prisutno 14 vijećnika.

Provedenim glasovanjem konstatirano je kako je sa 10 glasova za i 4 glasa protiv usvojena

**O D L U K A**

**o izvršavanju Proračuna Grada Ivanić-Grada za 2026. godinu**

**c)**

Prije pristupanja glasovanju utvrđeno je kako je sjednici Gradskog vijeća prisutno 14 vijećnika.

Provedenim glasovanjem konstatirano je kako je jednoglasno sa 14 glasova za usvojen

**P R O G R A M**

**socijalnih potreba Grada Ivanić-Grada za 2026. godinu**

**d)**

Prije pristupanja glasovanju utvrđeno je kako je sjednici Gradskog vijeća prisutno 14 vijećnika.

Provedenim glasovanjem konstatirano je kako je jednoglasno sa 14 glasova za usvojen

**P R O G R A M**

**javnih potreba u kulturi na području Grada Ivanić-Grada za 2026. godinu**

**e)**

Prije pristupanja glasovanju utvrđeno je kako je sjednici Gradskog vijeća prisutno 14 vijećnika.

Provedenim glasovanjem konstatirano je kako je jednoglasno sa 14 glasova za usvojen

**P R O G R A M**

**javnih potreba u tehničkoj kulturi Grada Ivanić-Grada za 2026. godinu**

**f)**

Prije pristupanja glasovanju utvrđeno je kako je sjednici Gradskog vijeća prisutno 14 vijećnika.

Provedenim glasovanjem konstatirano je kako je jednoglasno sa 14 glasova za usvojen

**P R O G R A M**

**javnih potreba u provedbi programa i projekata udruga civilnog društva**

**Grada Ivanić-Grada u 2026. godini**

**g)**

Prije pristupanja glasovanju utvrđeno je kako je sjednici Gradskog vijeća prisutno 14 vijećnika.

Provedenim glasovanjem konstatirano je kako je jednoglasno sa 14 glasova za usvojen

**P R O G R A M**

**javnih potreba u području predškolskog odgoja i obrazovanja te skrbi o djeci rane i predškolske dobi Grada Ivanić-Grada za 2026. godinu**

**h)**

Prije pristupanja glasovanju utvrđeno je kako je sjednici Gradskog vijeća prisutno 14 vijećnika.

Provedenim glasovanjem konstatirano je kako je jednoglasno sa 14 glasova za usvojen

**P R O G R A M**

**javnih potreba u sportu na području Grada Ivanić-Grada za 2026. godinu**

**i)**

Prije pristupanja glasovanju utvrđeno je kako je sjednici Gradskog vijeća prisutno 14 vijećnika.

Provedenim glasovanjem konstatirano je kako je jednoglasno sa 14 glasova za usvojen

**P R O G R A M**

**javnih potreba u vatrogastvu i civilnoj zaštiti Grada Ivanić-Grada za 2026. godinu**

**j)**

Prije pristupanja glasovanju utvrđeno je kako je sjednici Gradskog vijeća prisutno 14 vijećnika.

Provedenim glasovanjem konstatirano je kako je jednoglasno sa 14 glasova za usvojen

**P R O G R A M**

**građenja komunalne infrastrukture na području Grada Ivanić-Grada za 2026. godinu**

**k)**

Prije pristupanja glasovanju utvrđeno je kako je sjednici Gradskog vijeća prisutno 14 vijećnika.

Provedenim glasovanjem konstatirano je kako je sa 13 glasova za i 1 glasom protiv usvojen

**P R O G R A M**

**održavanja komunalne infrastrukture za 2026. godinu**

**l)**

Prije pristupanja glasovanju utvrđeno je kako je sjednici Gradskog vijeća prisutno 14 vijećnika.

Provedenim glasovanjem konstatirano je kako je sa 12 glasova za i 2 glasa suzdržan usvojen

**P R O G R A M**

**utroška sredstava šumskog doprinosa za 2026. godinu**

Akti prileže zapisniku i čine njegov sastavni dio.

Napomena: Akti su u istovjetnom tekstu usvojeni na sjednici Gradskog vijeća, a vijećnicima su dostavljeni u materijalima za sjednicu Gradskog vijeća.

**8. TOČKA**

Prije pristupanja glasovanju utvrđeno je kako je sjednici Gradskog vijeća prisutno 14 vijećnika.

Provedenim glasovanjem konstatirano je kako je jednoglasno sa 14 glasova za usvojena

**O D L U K A**

**o raspoređivanju sredstava iz Proračuna Grada Ivanić-Grada za 2026. godinu za redovito financiranje političkih stranaka i nezavisnih vijećnika zastupljenih u Gradskom vijeću Grada Ivanić-Grada**

Odluka prileži zapisniku i čini njegov sastavni dio.

Napomena: Odluka je u istovjetnom tekstu usvojena na sjednici Gradskog vijeća, a vijećnicima je dostavljena u materijalima za sjednicu Gradskog vijeća.

**9. TOČKA**

g. Hrvoje Strašek – dobili ste Odluku u sazivu, samo napominjem da je bila jedna mala izmjena budući je došlo do odustajanja jedne kandidatkinje jer je dobila državnu stipendiju pa je odustala od gradske pa se je crta pomakla znači za jednog studenta. Znači Komisija je na svojoj 1. sjednici održanoj 12. prosinca utvrdila prijedlog konačne liste kandidata za dodjelu stipendija prema kojoj učeničke stipendije prema kriteriju izvrsnosti dodjeljuje se sljedećim učenicima: Vidu Vulincu – Srednja škola Ivan Švear Ivanić-Grad, Noi Batiniću – XV. Gimnazija, Zagreb, Tei Šurić – Srednja škola Ivan Švear Ivanić-Grad, Katarini Belačić – Srednja škola Ivan Švear Ivanić-Grad te Lauri Horvat – Srednja škola Ivan Švear Ivanić-Grad. Učeničke stipendije prema socijalnom kriteriju dodjeljuju se sljedećim učenicima: Anđelini Živko – Srednja škola Ivan Švear Ivanić-Grad, Antei Živko – Srednja škola Ivan Švear Ivanić-Grad, Pauli Marenić – Srednja škola Ivan Švear Ivanić-Grad, Viti Lovrekoviću – Srednja škola Ivan Švear Ivanić-Grad, Gloriji Živko – Srednja škola Ivan Švear Ivanić-Grad, Gabrijelu Živku – Srednja škola Ivan Šver Ivanić-Grad, Matei Sliško – Srednja škola Ivan Švear Ivanić-Grad, Dominiku Brcko – Škola drvne tehnologije i šumarstva, Zagreb, Patriku Jagodiću – Srednja škola Ivan Švear Ivanić-Grad te Sari Jagodić – Srednja škola Ivan Švear Ivanić-Grad. Studentske stipendije prema kriteriju izvrsnosti dodjeljuju se sljedećim studentima: Karli Jasnić – Medicinski fakultet, Zagreb, Josipu Rudeliću, Muzička akademija, Zagreb, Lani Jelača – Fakultet strojarstva i brodogradnje, Zagreb, Petru Čolakoviću – Fakultet prometnih znanosti, Zagreb te Lei Jurina – Filozofski fakultet, Zagreb. Studentske stipendije prema socijalnom kriteriju dodjeljuju se sljedećim studentima: Dorotei Vargić – Filozofski fakultet, Zagreb, Ivani Jerbić – Ekonomski fakultet, Zagreb, Valeriji Vučić – Pravni fakultet, Zagreb, Mariji Golak – Fakulteta za farmacijo, Ljubljana, Emi Hasan – Kineziološki fakultet, Zagreb, Ani Hasan – Kineziološki fakultet, Zagreb, Ani Tokić – Edukacijsko-rehabilitacijski fakultet, Zagreb, Melaniji Kovačević – Učiteljski fakultet, Zagreb, Gabrijeli Sliško – Fakultet političkih znanosti, Zagreb te Nikolini Iverović – Učiteljski fakultet, Zagreb. Napominjem kao što stoji u samoj Odluci, ukoliko nakon ove Odluke netko od imenovanih učenika ili studenata odustane od stipendije Grada iz razloga da je postao korisnik druge stipendije, stipendije će se dodijeliti prvom sljedećem učeniku odnosno studentu s konačne liste kandidata. Tu će vjerojatno biti još nekih odustajanja budući Zagrebačka županija još uvijek iz nekog razloga nije objavila prijedlog liste, pretpostavljam da će to biti ovih dana tako da će još nadamo se netko od učenika dobiti stipendiju Grada.

Gđa. Maja Krnjević – ja ću reći kao i prošle godine, iako su se stipendije nešto malo digle ali daleko od toga koliko je inflacija u našoj zemlji i koliko su troškovi studenata i đaka jako visoki pa evo predlažem ovom vijeću i gradonačelniku da u perspektivi razmisle ozbiljno o tome da se stipendije dignu.

Prije pristupanja glasovanju utvrđeno je kako je sjednici Gradskog vijeća prisutno 14 vijećnika.

Provedenim glasovanjem konstatirano je kako je jednoglasno sa 14 glasova za usvojena

**O D L U K A**

**o prihvaćanju Konačne liste kandidata i dodjeli stipendija učenicima i studentima s područja Grada Ivanić-Grada za školsku/akademsku godinu 2025./2026.**

Odluka prileži zapisniku i čini njegov sastavni dio.

Napomena: Odluka je usvojena na sjednici Gradskog vijeća s jednom izmjenom u točki V., a vijećnicima je izmijenjena Odluka dostavljena na klupe prije održavanja sjednice.

**10. TOČKA**

Gđa. Maja Krnjević – pa evo obzirom da svi društveni domovi prelaze na upravljanje Komunalnom centru ja sam sigurna da će se sad i njihovo uopće postojanje, bar želim vjerovati u to da će u pravom smislu riječi postati iskorišteno. Dakle ti domovi mogu biti korišteni svaki dan, sedam dana u tjednu cijelu godinu 365 dana za različite svrhe i mislim da se tu isto tako može dio sredstava namaknuti odnosno da se može naplaćivati trećim osobama korištenje tih prostora. Vjerujem da ćete to tako i napraviti da ćemo i od toga imati svi zajedno, cijela zajednica nekakvu korist, a da će domovi biti u funkciji i da će oni živjeti. Oni trebaju živjeti sedam dana u tjednu, 365 dana u godini.

g. Željko Brezovečki Brzi – pa kad se radi o društvenim domovima u našem gradu ja ne vidim uopće gdje Vi vidite problem. Trebalo je samo doći na portu u Grad Ivanić-Grad, zatražiti termin i moglo se i dalje koristiti. Prema tome ništa neće biti drugačije nego sada samo će biti da jednostavno će upravljati s time Komunalni centar, tako da ne vidim gospođo kolegice Maja u čemu je razlika. Sve je to naše gradsko ili naše, Komunalno poduzeće je pod Gradom Ivanić-Gradom.

Gđa. Maja Krnjević – naravno da razumijem ali isto tako i svi oni koji rade u privredi ili su ikad radili u privredi razumiju kako stvari funkcioniraju. Znači kako mi možemo iz nečeg stvoriti nešto više. Dakle moglo se, naravno da se moglo, ali možda će sad ići u varijantu i nekakvih dodatnih ponuda koje do sada nije bilo jer će se netko konkretno s time i baviti. Dakle to je razlika jer Komunalni centar je firma za sebe.

Predsjednik Gradskog vijeća – vrijeme će pokazati ali uglavnom smatra se da će to bolje funkcionirati u svakom slučaju i da će domovi biti kudikamo bolje iskorišteni i pod većim nadzorom nego što su do sada bili i lakše će biti i održavanje u konačnici.

Prije pristupanja glasovanju utvrđeno je kako je sjednici Gradskog vijeća prisutno 14 vijećnika.

Provedenim glasovanjem konstatirano je kako je jednoglasno sa 14 glasova za usvojena

**O D L U K A**

**o načinu upravljanja i korištenja društvenim domovima u vlasništvu**

**Grada Ivanić-Grada**

Odluka prileži zapisniku i čini njegov sastavni dio.

Napomena: Odluka je u istovjetnom tekstu usvojena na sjednici Gradskog vijeća, a vijećnicima je dostavljena u materijalima za sjednicu Gradskog vijeća.

**11. TOČKA**

Gđa. Marina Šiprak – dobili ste u sazivu prijedlog Odluke o raspisivanju javnog poziva za isticanje kandidatura za izbor članova Savjeta mladih Grada Ivanić-Grada. Na prethodnoj sjednici vijeća ovo je vijeće usvojilo novu Odluku o osnivanju Savjeta mladih Grada Ivanić-Grada te se sad temeljem te nove Odluke pristupa zapravo izboru novog Savjeta mladih koje će, nakon što bude izabrano, zapravo imati mandat kao i Gradsko vijeće koje ga je izabralo odnosno do raspuštanja temeljem Odluke Vlade RH o raspuštanju predstavničkih tijela i raspisivanju novih izbora. Dakle, to je što se tiče mandata. Također ste dobili uz prijedlog ove Odluke i prijedlog teksta javnog poziva koji će biti objavljen nakon što ova Odluka bude usvojena. Taj javni poziv će se objaviti na mrežnim stranicama Grada Ivanić-Grada i u sredstvima javnih priopćavanja. Što se tiče samog postupka izbora on se pokreće temeljem raspisivanja odnosno objavljivanja tog javnog poziva. Tko može biti član Savjeta mladih? To mogu biti osobe s prebivalištem ili boravištem na području Grada Ivanić-Grada koji u trenutku podnošenja kandidature za članstvo u Savjetu mladih imaju od navršenih 15 do navršenih 30 godina života. Tko može predložiti članove za izbor članova Savjeta mladih? To mogu biti udruge koje su sukladno statutu ciljano i prema djelatnostima opredijeljene za rad s mladima i za mlade, zatim udruge nacionalnih manjina u RH, učenička vijeća, studentski zborovi, ogranci političkih stranaka, sindikalne ili strukovne organizacije u RH i neformalne skupine mladih koje se moraju sastojati od najmanje petnaestoro mladih. Što se tiče tijela koje će provoditi proceduralno postupak javnog poziva to je temeljem Odluke o osnivanju Savjeta mladih Odbor za izbor i imenovanja kao radno tijelo Gradskog vijeća koje će obaviti provjeru formalnih uvjeta prijavljenih kandidata i o tome će sastaviti izvješće i utvrditi popis važećih kandidatura za izbor članova Savjeta mladih te će ga dostaviti predsjedniku Gradskog vijeća. Dakle, očekujemo da će se ovaj izbor, odnosno Odluku o izboru da će donijeti Gradsko vijeće na prvoj sljedećoj sjednici Gradskog vijeća sljedeće godine.

Prije pristupanja glasovanju utvrđeno je kako je sjednici Gradskog vijeća prisutno 14 vijećnika.

Provedenim glasovanjem konstatirano je kako je jednoglasno sa 14 glasova za usvojena

**O D L U K A**

**o raspisivanju javnog poziva za isticanje kandidatura za izbor članova**

**Savjeta mladih Grada Ivanić-Grada**

Odluka prileži zapisniku i čini njegov sastavni dio.

Napomena: Odluka je u istovjetnom tekstu usvojena na sjednici Gradskog vijeća, a vijećnicima je dostavljena u materijalima za sjednicu Gradskog vijeća.

**12. TOČKA**

Prije pristupanja glasovanju utvrđeno je kako je sjednici Gradskog vijeća prisutno 14 vijećnika.

Provedenim glasovanjem konstatirano je kako je jednoglasno sa 14 glasova za usvojen

**P L A N**

**rada Gradskoga vijeća Grada Ivanić-Grada za 2026. godinu**

Plan prileži zapisniku i čini njegov sastavni dio.

Napomena: Plan je u istovjetnom tekstu usvojen na sjednici Gradskog vijeća, a vijećnicima je dostavljen u materijalima za sjednicu Gradskog vijeća.

**13. TOČKA**

Gđa. Ana Gašparović – novi Zakon o turizmu je donio odredbu i uredbu da bismo svi trebali donijeti planove upravljanja destinacijama na razini RH za razdoblje od četiri godine. Na taj način se želi postići sinergija onoga što provedbeni planovi gradova rade da se usklade sa aktivnostima koje provodi turizam. Prvenstveno je navedena Uredba donesena da se uredi prostor u Dalmaciji koji ima najviše izazova sa takvim upravljanjima destinacijama jer su prostori tamo najviše i opterećeni. U našem slučaju radi se o Planu upravljanja koji je donesen odnosno planiran u skladu sa provedbenim planom Grada Ivanić-Grada koji ima tri cilja. Jedan je prostorno ravnomjerno uređenje turizma, na našem prostoru to znači od Dubrovčaka Lijevog do Šumećana i to će se realizirati upravo kroz ove temeljne aktivnosti koje Grad trenutno provodi, a to su aglomeracijske aktivnosti, dakle da se osnovna infrastruktura uredi, na koje će se onda nadograđivati turističke aktivnosti i podržavati razvoj turističkog smještaja prvenstveno na cjelokupnom području, također i ostala infrastruktura koju planira Grad, a tiče se uređenja kuće Kundek i ostalih infrastrukturnih radova koji se tiču aktivnosti i sadržaja koji podržavaju razvoj turističkog prometa. Drugi cilj je ravnomjerno i strukturirano praćenje razvoja turističkog smještaja. Što to znači? Diverzifikacija smještaja i ovo što je navedeno da će se raditi izmjene prostornog plana, nama je cilj imati diversificirane smještajne objekte što znači da želimo privući i ima nekoliko investitora koji su zainteresirani za kampove i kamp odmorišta na našem području jer smo mi tranzitno mjesto gdje ljudi u pravilu dolaze u tranzitu, a takva vrsta smještaja kao što su kampovi ili kamp odmorišta će nama uvelike pomoći da se turistički promet poveća. Imamo pritisak na jedan dio grada što se tiče razvoja turističkog smještaja, a to je onaj dio od Caginca, Graberskog brda, Deanovečkog brda i Šumećana i cilj nam je još dodatno da se razvije turistički promet u centru grada i na posavskom dijelu. I treći cilj koji ovaj Plan upravljanja ima je jačanje ljudskih potencijala u turizmu. Na području našeg grada manje od 5 % stanovništva je zaposleno u ugostiteljskim i turističkim djelatnostima. Mi smo na razini Županije od devet gradova peti grad po rezultatima noćenja i dolazaka. Najveći dio toga ostvarujemo od 5. do 11. mjeseca. Najveći dio odlazi na najveće smještajne kapacitete, to je lječilište Naftalan, hotel Sport i u iduće četiri godine Plan upravljanja sa svim navedenim aktivnostima planira usmjeravati razvoj turizma našeg grada kao lječilišnog mjesta, kao mjesta gdje ljudi dolaze za zdravstvenim potrebama koji ovdje budu preko dva tjedna i uređenjem novih smještajnih kapaciteta kroz MPO koje radi lječilište Naftalan dobivaju se dodatni kapaciteti smještajnih kreveta tako da sva aglomeracija koja se sada radi u centru grada sa daljnjim planovima zelenoga i održivoga odnosno ozelenjavanja grada će jako doprinijeti tom brendu Ivanića kao lječilišnog mjesta, a ne kao mjesta koje ima Naftalan. Tu je velika razlika i tu bi se zahvalila na sinergiji koju imamo, prvenstveno i mi kao služba moramo djelovati prvenstveno sa Komunalnim centrom po pitanju ozelenjavanja i uređenja grada, sa gradskim službama tako da u tom pogledu ja ne vidim da se ovaj Plan neće ostvariti, a isto tako on predmnijeva svoje česte izmjene i dopune kako to traži Ministarstvo turizma od nas i evo ja vjerujem da ćete, mi smo prvi puta sada kao Turistička zajednica na razini države predmet Gradskog vijeća kroz Plan upravljanja destinacijom tako da ćete i vi redovito biti obavještavani na koji način se Plan upravljanja destinacijom realizira, gdje postoje poteškoće, a koje stavke se mogu bez problema provoditi, a tako je i složen kroz tri glavna cilja da ga je lako pratiti i da je lako provoditi pogotovo kroz ove prve četiri godine kako je Ministarstvo tek ove planove zapravo i donijelo da ih svi moramo provoditi pa eto svi ćemo zajedno pratiti kako to u našem gradu napreduje.

Prije pristupanja glasovanju utvrđeno je kako je sjednici Gradskog vijeća prisutno 14 vijećnika.

Provedenim glasovanjem konstatirano je kako je jednoglasno sa 14 glasova za usvojena

**O D L U K A**

**o usvajanju Plana upravljanja destinacijom za područje Ivanić-Grada**

**za razdoblje 2026. – 2029. godine**

Odluka prileži zapisniku i čini njegov sastavni dio.

Napomena: Odluka je u istovjetnom tekstu usvojena na sjednici Gradskog vijeća, a vijećnicima je dostavljena u materijalima za sjednicu Gradskog vijeća.

**14. TOČKA**

Prije pristupanja glasovanju utvrđeno je kako je sjednici Gradskog vijeća prisutno 14 vijećnika.

Provedenim glasovanjem konstatirano je kako je sa 13 glasova za i 1 glasom suzdržan usvojena

**O D L U K A**

**o 1. izmjeni i dopuni Odluke o izradi izmjene i dopune Prostornog plana uređenja Grada Ivanić-Grada**

Odluka prileži zapisniku i čini njegov sastavni dio.

Napomena: Odluka je u istovjetnom tekstu usvojena na sjednici Gradskog vijeća, a vijećnicima je dostavljena u materijalima za sjednicu Gradskog vijeća.

**15. TOČKA – RAZNO**

Pod točkom Razno drugih pitanja niti prijedloga nije bilo.

Sjednica Gradskog vijeća Grada Ivanić-Grada dovršena je u 17:30 sati.

Zapisnik izradila PREDSJEDNIK

GRADSKOG VIJEĆA

Nikolina Mužević Željko Pongrac, pravnik kriminalist